钦定古今图书集成/理学汇编/文学典/第060卷 > 来鹄
## 钦定古今图书集成/理学汇编/文学典/第060卷 > 来鹄

按南昌郡乘来鹄，南昌人，鹏之昆弟也。为文师韩、柳，
有诗才。大中、咸通间，声籍甚。尝睹《穆宗实录》，称帝设
史官，执笔廷中，日书起居注，号《圣政纪》。鹄美其事，作
颂曰：“呜呼！贞观多吁，永徽多俞。廷日发论，殿日发谟。
牙孽不作，鸟鼠不除。楹然史臣，蛇然史裾。翘笔当面，
决防纳污。故得粲粲朝典，落落廷骞。圣牍既多，尧风”
不浅。无闲殿旷廷，无尸安素晏，太宗得之，史焉斯展。
暨乎后相图身，天子专问，我独以言，史不得近。班退
史归，悯然畴依，奏阁莫睹，嘉谟固稀，取彼诰命，录为
国肥，俾德音嘉访，默缩暗亡，咽典噤，法盖圣宠昌。殿
空扆逸，朝懵廷荒，穆宗怃然，若疚若醟。昔何臣斯隐，
我祖正，不传亲问，不写密静，孰示来朝，以光神政。由
是天呼霆吸，征齐召急，史题笔来，叱廷而入。君也尽
问，臣也倒诚，大何不显，细何不明，语未绝绪，史已录
成。谓之何书，以政纪名，伊纪清芬，可昭典坟。录有君
法，书有君文，盖以寓规谏也。鹄又著《俭不至说》云：“翦
腐帛而火焚者，嗅得之必惊，相询也；委馀食在地者，
见之必惜，相让也。然而家有无用之费，其去焚馀帛，
弃馀食，亦大相远矣。而卒无有能惊骇之者，欲无困
乏，得乎哉？”其持论如此。